På meget kort tid et det lykkes en gruppe musikere og koncertarrangere at få stablet en støttekoncert på benene for krigsofre i Ukraine. Koncerten spiller fredag aften, og er et initiativ mellem Jazz9tus og Aalborgs lokale musikere, hvor omkring 15 musikere samler et program med nordjyske musiktalenter, der spiller for at støtte folket i Ukraine. - Ligesom alle andre føler vi os magtesløse og frustrerede over de igangværende begivenheder i Ukraine. Vi, som musikere, besluttede at arrangere denne koncert for at gøre vores evner nyttige ved at samle folk om musikken og indsamle midler til denne vigtige humanitære sag, siger Luka Dgebuadze, der er  musiker og medarrangør. Donerer til Ukraine Det er gratis at komme til koncerten, men arrangørerne håber, at gæster vil donere penge til Røde Kors, som hjælper flygtninge og ofre af krigen i Ukraine. - Der er mange måder at vise støtte til Ukraine på. Kultur er grænseløst, og denne koncert er vores bidrag til at holde fokus på uretfærdigheden, som lige nu sker i Ukraine, siger Peter Thomsen fra Jazz9tus.

Referat:
Fredag aften spilles en støttekoncert for krigens ofre i Ukraine på Huset i Aalborg.